ઉમરેઠ – અપૂરતી રેલ્વે સેવાથી નગરજનો પરેશાન | આપણું ઉમરેઠ ( Since 2009 )
ઉમરેઠ – અપૂરતી રેલ્વે સેવાથી નગરજનો પરેશાન
Leave a comment Posted by VIVEK DOSHI on July 24, 2015
– અમદાવાદ જવા માટે સીધી એક ટ્રેન શરૂ થઈ પણ નોકરીયાત કે વહેપારી વર્ગ માટે સમય અનુકૂળ નથી.
– વડોદરા જવા સીધી રેલ્વે સેવા શરૂ કરવા માંગ – હાલમાં આણંદ થી ટ્રેન બદલી વડોદરા જવું પડે છે..!
આણંદ-ખેડા જિલ્લાના અનેક રેલ્વે સ્ટેશનો વર્ષોથી મુસાફરલ-ાી સુવિધા, સ્ટેશનોનો વિકાસ ઝંખી રહ્યા છે. જેમાં અંગ્રેજોના જમાનામાં આકાર પામેલ ઉમરેઠનું રેલવે સ્ટેશન ગોધરા-આણંદ રેલવે લાઈન પર અટવાયેલું છે. ઉમરેઠથી આણંદ અને ગોધરા જવા માટે જ સીધી રેલ્વે સેવા ઉપલબ્ધ છે. તેમાં પણ ગોધરાથી આણંદ જતી મેમુ સહિત અન્ય ટ્રેનમાં અગાઉથી જ ખીચોખીચ મુસાફરો ભરેલા હોવાથી ડાકોર, ઉમરેઠ, ઓડના મુસાફરોને ટ્રેનમાં ઊભા-ઊભા મુસાફરી કરવાનો વારો આવે છે. તેમાંયે પૂનમ સહિત વાર-તહેવારે મુસાફરોની હાલત કફોડી બની જાય છે. મુસાફરોના જણાવ્યાનુસાર હાલમાં ઉમરેઠથી આણંદ જવા માટે દિવસમાં ચાર ટ્રેનો છે. જેમાં આગળના સ્ટેશનોએથી પેસેન્જરો મોટી સંખ્યામાં હોય છે. જેથી ડાકોર, ઉમરેઠના મુસાફરોને ભીડભાડમાં ઊભા ઊભા મુસાફરી કરવાની ફરજ પડે છે. આથી હાલમાં દોડતી ટ્રેનોના ડબ્બા વધારવા અથવા વધુ ટ્રેન દોડાવવાની લાંબા સમયની રજૂઆતો વણઉકલી છે. ડાકોર, ઉમરેઠથી આણંદ નિયમિત મોટી સંખ્યામાં વિદ્યાર્થીઓ, નોકરીયાતો, ધંધાર્થીઓ આવે છે. પરંતુ ભીડભાડના કારણે ટ્રેનના બદલે છકડો, બસ કે ખાનગી વાહનોમાં વધુ નાણાં ખર્ચીને મુસાફરી કરી રહ્યાનું જોવા મળે છે. તેમાંયે રાત્રિના સાડા સાત, આઠ વાગ્યા બાદ આણંદથી ઉમરેઠ તરફની બસ સેવા ન હોવાના કારણે ન છૂટકે જોખમી ખાનગી વાહનોમાં મુસાફરીની મુસાફરોને ફરજ પડે છે. આવી રાત્રિના સમયે ઉમરેઠ તરફની ટ્રેન શરૂ કરવા મુસાફરોની માંગ ઉઠવા પામી છે. બીજી તરફ ઉમરેઠથી અમદાવાદની શરૂ કરાયેલ ટ્રેનનો સમય અનુકૂળ ન હોવાથી ફરિયાદનો સૂર વધી રહ્યો છે. જેમાં ઉમરેઠથી અમદાવાદ તરફ સવારે ૫:૩૦ અને સાંજે ૪:૩૦ની આસપાસ ટ્રેન દોડે છે. પણ આ સમય ઉમરેઠના વિદ્યાર્થીઓ, નોકરીયાતો, ધંધાર્થીઓને અનુકૂળ નથી. આથી આ ટ્રેનનો સમય બદલવાની માંગ મુસાફરો કરી રહ્યા છે.